Správa zo zahraničnej pracovnej cesty
1. Účastník ZPC: 
PaedDr. Pavol Bernáth, MPC - Bratislava, EN B2

2. Zahraničná pracovná cesta:

Štát:	Belgicko
Mesto:	Brusel
Vykonaná v dňoch:	18. – 20. november 2012
Prijímajúca organizácia:	Európska školská sieť - EUN
Účel cesty:	Študijný pobyt - tvorba elektronických kníh využitím programu iBook Author
Spôsob financovania:	EUN a MŠVVŠ SR

3. Rámcový program pobytu:
18.11.2012 prílet do Bruselu, 
19.11.2012 od 10.30 h do 17.30 h školenie na tvorbu elektronických kníh využitím programu iBook Author,
14.11.2012 od 9.00 h do 15.15 h školenie na tvorbu elektronických kníh využitím programu iBook Author, potom odchod na odlet do Bratislavy

4. Stručný priebeh rokovaní, resp.  študijného pobytu:

Program oboch dní je zoradený chronologicky za sebou.

Školenia Tvorba interaktívnych elektronických kníh programom iBook Author (Creative interactive textbooks with iBook Author) som sa zúčastnil spolu s p. Mgr. J. Čopíkovou, PhD. – vybraná zástupkyňa z ŠPÚ Bratislava. Toto školenie organizovala EUN vo Future Classroom Lab v Bruseli a cieľom školenia bolo ponúknuť účastníkom návody a postupy ako tvoriť interaktívne elektronické knihy pre iPad. Celé školenie viedol p. Kurt Klynen Senior Apple educator). Školenia sa zúčastnilo 20 zástupcov zo štátov Európy, ktorých ministerstvá školstva  a ITC spoločnosti podporujú EUN.
Na úvod prebehlo predstavenie účastníkov jednotlivých krajín a ďalej už nasledovalo samotné školenie. Zástupcovia jednotlivých štátov vytvorili skupiny (1 štát = 1 skupina), každá skupina mala k dispozícii počítač Mac a iPad. Zástupcovia všetkých štátov, okrem Slovenska mali vlastné iPady, ktoré im zabezpečilo ich vlastné ministerstvo školstva a tieto iPady majú plne k dispozícii počas ich samotnej práce na školách, kde učia. Výstupom každej skupiny z tohto školenia mala byť vytvorená interaktívna elektronická kniha.
Samotné školenie bolo vedené vhodne a zrozumiteľne. Jednotlivé časti samotného školenia môžem zhrnúť nasledovne:
•	Vybavenie na tvorbu elektronických kníh , existujúce iBooky, získavanie materiálov
Na tvorbu iBookov je nutné mať počítač Mac a iPad. Jednou z možností ako získať materiály na tvorbu elektronických kníh je internet. Problémom sú však autorské práva. Téma autorských práv bola účastníkmi prediskutovaná na následne zvolanom workshope za účelom výmeny skúseností ako aj návrhu riešení pri publikovaní elektronických kníh.
•	Práca so šablónami v programe iBook Author, práca s nástrojmi Widgets
Boli sme oboznámení so základnou štruktúrou elektronických kníh – delenie kníh na kapitoly, sekcie, strany – pracovali sme so vzorovými šablónami. Samotnú interaktivitu elektronických kníh zabezpečujú nástroje Widgets.
•	Práca s nástrojmi Widgets – tvorba videa, zvuku, galérií, interaktívnych obrázkov a 3D modelov
Tento bod zaberal hlavnú časť školenia – jedná sa o vytvorenie samotného obsahu elektronickej knihy a zabezpečenia jej interaktivity využitím videa, zvuku, galérií obrázkov, 3D modelov. Jednotlivé skupiny pracovali na výstupe zo školenia (vlastná elektronická kniha). Skupiny medzi sebou kooperovali, nakoľko niektoré štáty (napr. Belgicko, Holandsko, Estónsko, Nórsko) uvedené elektronické knihy už používajú a majú pozitívne skúsenosti s ich tvorbou.
V rámci prestávok a na večernom workshope účastníci školenia prediskutovali možnosti používania elektronických kníh vo vyučovacom procese. Takisto zdôrazňovali nevyhnutnosť úlohy ministerstiev – zabezpečiť techniku na tvorbu týchto kníh (počítače Mac a iPady).
Druhý deň školenia viedol opäť p. K. Klynen. Pokračovali sme v tvorbe elektronických kníh.
•	Práca s nástrojmi Widgets – tvorba prezentácií, otázok na opakovanie, HTML (twitter, puzzles, YouTube video...), zhrnutie obsahu
Nástroje Widgets umožňujú vkladať vlastné prezentácie do elektronických kníh, vkladanie HTML odkazov – čím sa ich interaktivita zvyšuje. Na záver školenia sme do kníh vkladali záverečné otázky a zhrnuli obsah vytvorenej knihy.
•	Export a publikovanie elektronických kníh
Na konci školenia každá skupina exportovala svoju elektronickú knihu ako iBook a boli nám ukázané možnosti publikovania vytvorených kníh na internete. Súčasne každá skupina svoju vytvorenú elektronickú knihu prezentovala pre účastníkmi školenia.
Počas prestávok sme diskutovali na tému nadpráce učiteľov, ktorí si pripravujú materiály v digitálnej forme. Dospeli sme k záveru, že je by bolo vhodné túto prácu navyše aj ohodnotiť, a tým viac motivovať učiteľov k tvorbe a skvalitňovaniu materiálov digitálnej podobe.
5. Odporúčané závery:
Môžem konštatovať, na základe získaných informácií počas školenia od zástupcov participujúcich krajín, že Slovensko výrazne zaostáva za vedúcimi krajinami EU v tvorbe interaktívnych elektronických kníh. Spôsob tvorby elektronických kníh využitím programu iBook Author však nie je komplikovaný, avšak je nutné zabezpečiť dlhší študijný pobyt na získanie ďalších skúseností a hlavne praktických skúsenosti. Ďalším problémom je samozrejme pokrytie škôl najnovšími technológiami a zabezpečenie udržateľnosti získaných skúseností. Dovoľujem si ďalej tvrdiť, že učiteľom na Slovensku chýbajú možnosti na získanie vedomostí a zručností ako tvoriť elektronické knihy využitím programu iBook Author.

6.   Prehľad prinesenej dokumentácie a miesto jej uloženia
Žiadna

7.   Osobitne vyhodnotený očakávaný prínos ZPC
Získanie nových informácii o tvorbe interaktívnych elektronických kníh využitím programu iBook Autor a možností ich implementácie do vyučovacieho procesu – použitie iPadov.

8.    Prínos účastníka pre riešenie problémov a presadzovanie záujmov SR
Získanie skúseností a informácií ako tvoriť a využiť vo vyučovacom procese interaktívne elektronické knihy.

9.    Spôsob zverejnenia výsledkov ZPC, prenos získaných informácií
Súhlasím s uverejnením. Ochotne tiež poskytnem informácie osobne alebo telefonicky.

Správu vypracoval: PaedDr. Pavol Bernáth

Dátum: 27. 11. 2012

Správu schválil: Ing. Ľubomír Šimášek